text: Vil fjerne skinner til Grindsted
  20 december 2012 kl. 09.08
  Banedanmark indstiller, at skinnerne på Grindstedbanen fjernes. Det bekymrer udvalgsformand i Billund Kommune, som frygter, at de vil hindre en jernbane til Billund Lufthavn.
  - Jo flere skinner, man fjerner, jo sværere bliver det at få ført en jernbane til lufthavnen, som er landets næstestørste, siger formanden for Teknik- og Miljøudvalget i Billund Kommune, Kim Gosvig Hansen.
  Han er godt klar over, at Grindsted-banen ikke går til Billund. Men Kim Gosvig Hansen frygter, at det bliver endnu sværere at få gennemført en jernbaneløsning til lufthavnen, hvis skinnerne på Grindstedbanen fjernes.
  - Vi se gerne, at Billund Lufthavn bliver skrevet ind i den overordnede plan med jernbane og letbane.
  
  Hvilende i to år
  Kommunen står alene med ønsket om at bevare Grindsted-banen, hvor det sidste tog kørte den 31. maj i år.
  I den høringsfase, som nu er overstået, er kommet flere ønsker om at bruge banen til bl.a. rekreative formål.
  Banedanmark foreslår også selv, at skinner, sveller og overkøringsanlæg fjernes. Derefter kan strækningen udlejes til kommunerne for et symbolsk beløb.
  Det vil dog først ske om halvandet år. Når en jernbane-rute nedlægger, plejer den af være "hvilende" i to år.
  